
[bookmark: TextBodyBegin]Το Ευρωπαϊκό Κοινοβούλιο,
–	έχοντας υπόψη το αίτημα για την άρση της ασυλίας του Alvise Pérez (Luis Pérez Fernandez), που διαβίβασε το Tribunal Supremo de España (Ανώτατο Δικαστήριο Ισπανίας) με την από 31 Οκτωβρίου 2025 επιστολή σε σχέση με ποινική διαδικασία, και το οποίο ανακοινώθηκε στην Ολομέλεια στις 12 Νοεμβρίου 2025,
–	έχοντας υπόψη το γεγονός ότι ο Alvise Pérez λογίζεται ότι παραιτήθηκε από το δικαίωμα ακρόασης σύμφωνα με το άρθρο 9 παράγραφος 6 του Κανονισμού του,
–	έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
–	έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019[footnoteRef:1], [1:  	Απόφαση του Δικαστηρίου της 21ης Οκτωβρίου 2008, Marra κατά De Gregorio και Clemente, C-200/07 και C–201/07, ECLI:EU:C:2008:579· απόφαση του Γενικού Δικαστηρίου της 19ης Μαρτίου 2010, Gollnisch κατά Κοινοβουλίου, T-42/06, ECLI:EU:T:2010:102· απόφαση του Δικαστηρίου της 6ης Σεπτεμβρίου 2011, Patriciello, C-163/10, ECLI:EU:C:2011:543· απόφαση του Γενικού Δικαστηρίου της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.] 

–	έχοντας υπόψη το άρθρο 71 παράγραφοι 1 και 2 του ισπανικού Συντάγματος,
–	έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
–	έχοντας υπόψη την έκθεση της Επιτροπής Νομικών Θεμάτων (A10-0129/2026),
[bookmark: _Hlk222405545]Α.	λαμβάνοντας υπόψη ότι, με επιστολή της 31ης Οκτωβρίου 2025, ο πρόεδρος του Ανώτατου Δικαστηρίου της Ισπανίας υπέβαλε αίτημα για την άρση της ασυλίας του Alvise Pérez, βουλευτή του Ευρωπαϊκού Κοινοβουλίου που εξελέγη στην Ισπανία, σε συνάρτηση με αδικήματα που φέρονται ότι τελέστηκαν το 2024·
Β.	λαμβάνοντας υπόψη ότι το αίτημα αναφέρει ότι, μεταξύ 7ης Απριλίου 2024 και 27ης Μαΐου 2024, ο Alvise Pérez φέρεται να είχε επαφές με σύμβουλο που ενεργεί εξ ονόματος φυσικών και νομικών προσώπων με σκοπό να αποκομίσει οικονομικά οφέλη μέσω συστημάτων ελαχιστοποίησης των φόρων, προκειμένου να δημιουργηθεί «χαρτοφυλάκιο» για τη συγκέντρωση κεφαλαίων που θα χρηματοδοτούσαν την προεκλογική εκστρατεία του πολιτικού κόμματος «Se Acabó La Fiesta», του οποίου ιδρυτής ήταν ο Alvise Pérez· λαμβάνοντας υπόψη ότι, σύμφωνα με το αίτημα, ο σύμβουλος που δημιούργησε αυτό το «χαρτοφυλάκιο» κατέβαλε προκαταβολή ύψους 100 000 EUR στον Alvise Pérez για το εν λόγω πολιτικό κόμμα ενόψει των ευρωπαϊκών εκλογών· λαμβάνοντας υπόψη ότι τα αναφερόμενα πραγματικά περιστατικά ενδέχεται να συνιστούν αδικήματα παράνομης χρηματοδότησης πολιτικού κόμματος κατά την έννοια του άρθρου 304α παράγραφος 1 του ισπανικού ποινικού κώδικα και εκλογικό αδίκημα σύμφωνα με το άρθρο 149 παράγραφος 1 του ισπανικού οργανικού νόμου 5/1985, της 19ης Ιουνίου 1985, σχετικά με το γενικό εκλογικό σύστημα · λαμβάνοντας υπόψη ότι στις 20 Σεπτεμβρίου 2024 διατάχθηκε η διενέργεια έρευνας·
Γ.	λαμβάνοντας υπόψη ότι ο Alvise Pérez εξελέγη στο Ευρωπαϊκό Κοινοβούλιο στις ευρωπαϊκές εκλογές του Ιουνίου του 2024 και ως εκ τούτου δεν ήταν βουλευτής του Ευρωπαϊκού Κοινοβουλίου κατά τον χρόνο τέλεσης των φερόμενων ως διαπραχθέντων αδικημάτων·
Δ.	λαμβάνοντας υπόψη ότι τα φερόμενα ως διαπραχθέντα αδικήματα και το επακόλουθο αίτημα για την άρση της ασυλίας του Alvise Pérez δεν συνδέονται με γνώμη εκφρασθείσα ή ψήφο δοθείσα κατά την άσκηση των καθηκόντων του με την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
Ε.	λαμβάνοντας υπόψη ότι το άρθρο 9 πρώτο εδάφιο στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι κατά τη διάρκεια των συνόδων του Ευρωπαϊκού Κοινοβουλίου, οι βουλευτές του Ευρωπαϊκού Κοινοβουλίου απολαύουν, εντός της επικρατείας των κρατών μελών τους, των ασυλιών που αναγνωρίζονται στα μέλη του κοινοβουλίου του κράτους μέλους τους·
ΣΤ.	λαμβάνοντας υπόψη ότι το άρθρο 71 παράγραφοι 1 και 2 του ισπανικού Συντάγματος προβλέπει ότι:
«1. 	Οι βουλευτές και οι γερουσιαστές δεν διώκονται ποινικώς για τις απόψεις που εκφράζουν κατά την άσκηση των καθηκόντων τους.
2. 	Κατά τη διάρκεια της θητείας τους, οι βουλευτές και οι γερουσιαστές απολαύουν επίσης ασυλίας και μπορούν να συλληφθούν μόνο σε περίπτωση αυτόφωρου εγκλήματος. Δεν μπορούν να τους απαγγελθούν κατηγορίες ούτε να ασκηθεί δίωξη κατ’ αυτών χωρίς προηγούμενη άδεια του αντίστοιχου νομοθετικού σώματος»·
[bookmark: _Hlk222405989]Ζ.	λαμβάνοντας υπόψη ότι σκοπός της ασυλίας που προβλέπεται στο Πρωτόκολλο αριθ. 7 περί των προνομίων και ασυλιών της Ευρωπαϊκής Ένωσης είναι να προστατεύονται το Κοινοβούλιο και οι βουλευτές του από δικαστικές διαδικασίες που σχετίζονται με ασκούμενες κατά την επιτέλεση κοινοβουλευτικών καθηκόντων δραστηριότητες οι οποίες είναι άρρηκτα συνδεδεμένες με τα καθήκοντα αυτά·
Η.	λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού του, η βουλευτική ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
Θ.	λαμβάνοντας υπόψη ότι, στην παρούσα υπόθεση, το Κοινοβούλιο δεν διαπίστωσε την ύπαρξη ενδείξεων περί fumus persecutionis, δηλαδή ότι δεν προκύπτει ότι η εν λόγω δίωξη ασκείται με σκοπό να πληγεί η πολιτική δραστηριότητα του Alvise Pérez ως βουλευτή του Ευρωπαϊκού Κοινοβουλίου και, συνεπώς, να θιγεί η ανεξαρτησία του Κοινοβουλίου·
Ι.	λαμβάνοντας υπόψη, αφενός, ότι το Κοινοβούλιο δεν αποτελεί Δικαστήριο και, αφετέρου, ότι ο βουλευτής δεν μπορεί, στο πλαίσιο διαδικασίας άρσης ασυλίας, να θεωρείται ως κατηγορούμενος[footnoteRef:2]· [2:  	Απόφαση του Γενικού Δικαστηρίου της 30ής Απριλίου 2019, Briois κατά Κοινοβουλίου, T-214/18, ECLI:EU:T:2019:266.] 

1.	αποφασίζει να άρει την ασυλία του Alvise Pérez·
2.	αναθέτει στην Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην αρμόδια αρχή του Βασιλείου της Ισπανίας και στον Alvise Pérez.

